钦定古今图书集成/历象汇编/乾象典/第081卷 > 《与尚书诸郎书》前人
## 钦定古今图书集成/历象汇编/乾象典/第081卷 > 《与尚书诸郎书》前人

夫秋节凉和，霁雨清闲，正高会之盛时，饮宴之良日
也。而陋巷之居，无高密之宇；壁立之室，无旬朔之资。
流潦浸于北堂，隙漏霑于衣服，槁蒸单竭，檐石倾罄，
中馈告乏，役者莫兴，饭玉炊桂，犹尚优泰。虽欣皇天
之降润，亮水车之思雨，私怀蹙额，良不可言。想诸夫
子，亦斯困也。夫否泰潜升，盖由昏明。二三执事，以龙
虎之资，遭风云之会，方将飞腾阊阖，振翼紫微，运筹
帷幄，显扬丰积。岂久沉滞于下职，契阔于贫悴哉。